## Odluka o porezima Općine Barban

### NN 14/2003 (29.1.2003.), Odluka o porezima Općine Barban

# OPĆINA BARBAN

206

Temeljem odredbe čl. 30. Zakona
o financiranju jedinica lokalne i područne (regionalne) samouprave (»Narodne
novine« br. 117/93, 69/97, 33/00, 127/00) i odredbe čl. 43. Statuta Općine
Barban (»Službene novine Općine Barban« br. 04/01), Općinsko vijeće Općine
Barban na sjednici održanoj 19. 12. 2002. godine donijelo je

## ODLUKU

### O POREZIMA OPĆINE BARBAN

I. UVODNE ODREDBE

Članak
1.

Ovom
se Odlukom propisuju porezi Općine Barban, stope, visina, način i rokovi
obračuna i plaćanja općinskih poreza koji su vlastiti izvori prihoda Općine
Barban.

Članak
2.

Porezi
Općine Barban jesu:

1.
Prirez porezu na dohodak

2.
Porez za potrošnju

3.
Porez na kuće za odmor

4.
Porez na tvrtku ili naziv

5.
Porez na korištenje javnih površina.

II.
TEMELJENE ODREDBE

1. PRIREZ POREZU NA DOHODAK

Članak
3.

Prirez
porezu na dohodak plaćaju obveznici poreza na dohodak, koji imaju prebivalište
ili stalno boravište na području Općine Barban, na osnovi Zakona o financiranju
jedinica lokalne i područne (regionalne) samouprave, Zakona o porezu na dohodak
i Pravilnika o porezu na dohodak.

Članak
4.

Osnovicu
za obračun prireza porezu na dohodak čini ukupan iznos obračunatog poreza na
dohodak.

Članak
5.

Prirez
porezu na dohodak plaća se po stopi od 5% od utvrđene osnovice.

Članak
6.

Na
pitanja u svezi obveznika plaćanja prireza porezu na do­hodak, njegova
utvrđivanja i naplate, povrata više plaćenog predujma i na sva druga pitanja
koja nisu uređena ovom Odlukom, neposredno se primjenjuju odredbe Zakona o
financiranju jedinica lokalne i područne (regionalne) samouprave, te poreznih i
drugih propisa.

Članak
7.

Poslove
u svezi s utvrđivanjem i naplatom poreza prirezu na dohodak obavlja Odjel za
proračun i financije – Odsjek za utvrđi­vanje i naplatu vlastitih prihoda
Istarske županije.

2. POREZ NA POTROŠNJU

Članak 8.

Porez na potrošnju plaća se na
potrošnju alkoholnih pića (prirodna i specijalna vina, vinjak, rakiju i ostala
žestoka pića), piva i bezalkoholnih pića u ugostiteljskim objektima.

Članak 9.

Obveznik poreza na potrošnju iz
članka 3. ove Odluke jesu pravne i fizičke osobe koje pružaju ugostiteljske
usluge na području Općine Barban.

Članak 10.

Osnovicu poreza na potrošnju
predstavlja prodajna cijena pića po kojoj se pića prodaju u ugostiteljskim
objektima, uma­njena za PDV.

Članak
11.

Porez na potrošnju alkoholnih i
bezalkoholnih pića te piva plaća se po stopi od 3% od osnovice iz prethodnog
članka.

Članak 12.

Porez na potrošnju obveznik
poreza obračunava i uplaćuje u rokovima koji su propisani za obračun i uplatu
PDV u korist proračuna Općine Barban.

Porezni obveznici su dužni
osigurati u svom knjigovodstvu podatke za obračun poreza na potrošnju, te su na
temelju tih podataka dužni u roku iz stavka 1. ovog članka dostaviti Odjelu za
proračun i financije – Odsjeku za utvrđivanje i naplatu vlastitih prihoda
Istarske županije mjesečno izvješće o obračunu i uplati poreza na potrošnju
koje sadrži podatke o osnovici za obračun poreza, te podatke o obračunatom i
uplaćenom iznosu poreza na potrošnju po vrstama pića i ukupnom iznosu.

3. POREZ NA KUĆE ZA ODMOR

Članak
13.

Porez na kuće za odmor plaćaju
pravne i fizičke osobe koje su vlasnici kuća za odmor na području Općine
Barban.

Članak 14.

Kućom za odmor smatra se svaka
zgrada ili dio zgrade ili stan koji se koriste povremeno ili sezonski.

Kućom za odmor ne smatraju se
gospodarske zgrade koje služe za smještaj poljoprivrednih strojeva, oruđa i
drugog pribora.

Članak 15.

Porez na kuće za odmor plaća se
godišnje u iznosu od 12 kuna/m2 korisne površine kuće za odmor.

Članak 16.

Porez na kuće za odmor plaća
pravna ili fizička osoba koja je vlasnik kuće za odmor na cijelom području
Općine Barban.

Članak 17.

Porez na kuće za odmor ne plaća
se na kuće za odmor:

– koje su vlasnici nasljedili u
prvom nasljednom redu ako nasljednik ima stalno prebivalište na području
Općine,

– koje se ne mogu koristiti zbog
starosti i trošnosti ili zbog prirodnih nepogoda (poplava, požar, potres),

– za vrijeme dok su u njima
smješteni prognanici i izbjeglice.

Članak
18.

Porez na kuće za odmor plaća se
prema Rješenju o utvrđi­vanju poreza kojeg donosi Upravni odjel za proračun i
financije Istarske županije, Odsjek za utvrđivanje i naplatu vlastitih prihoda,
u roku od 15 dana od primitka Rješenja o utvrđivanju tog poreza u korist
proračuna Općine Barban.

Obveznik poreza na kuću za odmor
dužan je Odsjeku iz stavka 1. ovog članka dostaviti podatke o kući za odmor, o
mjestu gdje se kuća nalazi, korisnu površinu te druge podatke, najkasnije do
31. ožujka godine za koju se utvrđuje porez na kuće za odmor, a Općina Barban
provođenjem očevida utvrđuje činjenično stanje.

Članak 19.

Prilikom utvrđivanja obveznika
poreza na kuće za odmor nije od utjecaja prijava prebivališta u kući za odmor
bez dokaza o stalnom stanovanju (zasnovan radni odnos u mjestu stanovanja ili
okolnim mjestima, polazak djece u školu, prijava u evidencijama nezaposlenih,
isplata mirovine i primanje pisama na adresu objekta, prijava zdravstvenog
osiguranja, kao i druge isprave kojima se dokazuje trajnost življenja i
korištenja predmetne nekretnine).

4. POREZ NA TVRTKU ILI NAZIV

Članak 20.

Obveznici poreza na tvrtku ili
naziv su pravne ili fizičke osobe koje su obveznici poreza na dobit ili poreza
na dohodak i registrirane su za obavljanje djelatnosti, a imaju sjedište,
prebivalište ili boravište na području Općine Barban.

Obveznici poreza na tvrtku ili
naziv plaćaju porez na tvrtku ili naziv iz stavka 1. ovog članka i za poslovne
jedinice koje imaju u svom sastavu (prodavaonice, pogoni, radionice, prodajna
mjesta). Za svaku poslovnu jedinicu koja se nalazi na području Općine Barban
plaćaju 50% od iznosa propisanog ovom Odlukom.

Članak 21.

Porez na tvrtku ili naziv ne
plaćaju porezni obveznici koji ne obavljaju djelatnost. Obveznici poreza na
tvrtku ili naziv koji u tijeku godine započnu ili prestanu obavljati djelatnost
plaćaju porez na tvrtku ili naziv u visini od 50% od propisanog iznosa ovom
Odlukom ili u iznosu koji je srazmjeran duljini obavljanja djelatnosti.

Članak 22.

Porez na tvrtku ili naziv plaća
se u godišnjem iznosu, ovisno o vrsti djelatnosti, kako slijedi:

1. Pravna osoba
(klasifikacija prema
Zakonu o računo­vodstvu) .............................. 1.200,00
kuna

2. Fizičke osobe
(sukladno propisima o obrtu)

– samostalni ugostitelji, trgovačke i
zabavne radnje .......................................... 1.200,00
kuna

– proizvodne i uslužne djelatnosti ....................   600,00
kuna

– ostali  ..........................................................   600,00
kuna

Članak 23.

Porez na tvrtku ili naziv plaća
se unaprijed za tekuću godinu u roku od 15 dana od primitka Rješenja u korist
proračuna Općine Barban.

Rješenje o utvrđivanju poreza na
tvrtku ili naziv donosi Upravni odjel za proračun i financije Istarske
županije, Odsjek za utvrđivanje i naplatu vlastitih prihoda, temeljem podataka
o fizičkim i pravnim osobama koje obavljaju registrirane djelatnosti.

Obveznici poreza na tvrtku ili
naziv su dužni tijelu iz stavka 2. ovog članaka dostaviti podatke o svakoj
promjeni, što utječe na visinu navedenog poreza, u roku od 15 dana od nastanka
pro­mjene.

5. POREZ NA KORIŠTENJE JAVNIH POVRŠINA

Članak 24.

Porez na korištenje javnih
površina utvrđuje se Ugovorom o korištenju javne površine koji se sklapa po
postupku u skladu sa zakonom i općim aktima Općine Barban.

Članak 25.

Porez na korištenje javnih
površina iznosi 10%(deset posto) od ugovorene naknade za korištenje.

Porez se plaća u rokovima
plaćanja naknade za korištenje javnih površina.

Članak 26.

Nadzor nad naplatom poreza na
korištenje javnih površina, vođenje potrebnih evidencija, kao i poduzimanje
potrebnih mjera za naplatu vrši Jedinstveni upravni odjel.

III. ZAJEDNIČKE ODREDBE

Članak 27.

Na upravni postupak koji provodi
Odjel za proračun i financije Istarske županije, Odsjek za utvrđivanje i
naplatu vlastitih prihoda primjenjuju se propisi koji reguliraju postupanje
upravnih tijela jedinica lokalne samouprave i jedinica područne (regionalne)
samouprave koji u izvršavanju općih akata predstavničkih tijela donose
pojedinačne akte kojima riješavaju o pravima, obvezama i pravnim interesima
fizičkih i pravnih osoba.

IV. PRIJELAZNE I ZAVRŠNE
ODREDBE

Članak 28.

S danom primjene ove Odluke
prestaje vrijediti Odluka o porezima Općine Barban donešena na sjednici Općinskog
vijeća Općine Barban održanoj 31. listopada 2002. godine.

Ova Odluka stupa na snagu osmog
dana od dana objave u »Narodnim novinama«, a primjenjuje se od 1. siječnja
2003. godine.

Ova Odluka će se objaviti prije njezina
stupanja na snagu u »Službenim novinama Općine Barban«.

Klasa: 021-05/02-01/21
Urbroj: 2168/06-02-02-2
Barban, 20. prosinca 2002.

Predsjednik
Općinskog vijeća
**Denis** **Konto****ši****ć**, **prof****. ing****.,** v. r.

Odluka, NN 14/2003-206